13.0 ข้อมูลอื่นที่เกี่ยวข้อง

13.1 ปัจจัยที่อาจมีผลกระทบต่อผู้ถือหุ้น

13.1.1 บริษัท ทริสเรทติ้ง จำกัด ได้จัดอันดับเครดิตองค์กรของบริษัทฯให้อยู่ในระดับ “ BBB- ”
(Triple B minus ซึ่งจัดเป็นอันดับที่สามารถลงทุนได้) แนวโน้มอันดับเครดิต “ Positive ”
ปัจจุบันบริษัทฯอยู่ระหว่างให้บริษัท ทริสเรทติ้ง จำกัด
ทบทวนการจัดอันดับความน่าเชื่อถือให้แก่บริษัทฯ

  13.1.2 นอกเหนือจากการยึดมั่นในการกำกับดูแลกิจการที่ดีแล้ว
  บริษัทฯยังได้ตระหนักถึงความสำคัญในการสร้างมูลค่าเพิ่มให้แก่ผู้ถือหุ้นในระยะยาว
  บริษัทฯจึงได้นำแนวคิดเกี่ยวกับมูลค่าเพิ่มทางเศรษฐศาสตร์ (Economic Value Added :
  EVA) มาประยุกต์ใช้
  เป็นหลักในการบริหารจัดการวางแผนธุรกิจตลอดจนเป็นหลักในการจัดระบบบรรษัทภิบาลภายใน
  (Internal Governance) ซึ่งเป็นการเพิ่มมูลค่าองค์กรและผลตอบแทนแก่ผู้ถือหุ้นในระยะยาว
  (Enterprise Value and Shareholder Value)

บริษัทฯมีแผนการนำระบบ EVA Governance System มาประยุกต์ใช้
โดยได้จัดตั้งกลุ่มปฏิบัติงานพิเศษเฉพาะขึ้น เพื่อวิเคราะห์การสร้างมูลค่าเพิ่มเกิดขึ้น ณ จุดใด
และโอกาสที่จะสร้างมูลค่าอยู่ที่ใด ทั้งนี้เพื่อนำไปใช้ในการปฏิบัติงานจริง
ซึ่งรวมถึงการจัดกลยุทธ์องค์การ การวัดและการบริหารผลงาน
การพัฒนาระบบการให้ผลรางวัลตอบแทนแก่ผู้บริหารและพนักงานตามผลงานในการสร้างมูลค่าเพิ่มทางเศรษฐกิจ(EVA
Performance)ในระยะยาว
โดยนำพื้นฐานการสร้างความรู้สึกในการมีส่วนร่วมในความเป็นเจ้าขององค์กร
ทำให้พนักงานมีเป้าหมายการทำงานร่วมกับผู้ถือหุ้น
ซึ่งจะส่งผลให้ประสิทธิภาพในการทำงานสูงขึ้นและทำให้มูลค่าของบริษัทฯเพิ่มขึ้นอันเป็นประโยชน์ต่อผู้ถือหุ้นในที่สุด

  13.2 บุคคลอ้างอิง

  นายทะเบียนหลักทรัพย์ : บริษัท ศูนย์รับฝากหลักทรัพย์ (ประเทศไทย) จำกัด

  ชั้น 7 อาคารตลาดหลักทรัพย์แห่งประเทศไทย

  62 ถนนรัชดาภิเษก เขตคลองเตย กรุงเทพฯ 10110

  โทร. (66) 2359-1200-7 โทรสาร (66) 2359-1259

  ที่ปรึกษากฎหมาย : บริษัท สำนักงานกฎหมายสยามซิตี้ จำกัด

  ชั้น 26 อาคารรัจนากาญจน์

  183 ถ. สาทรใต้ กรุงเทพฯ 10120

  โทร. (66) 2676-6667 โทรสาร (66) 2676-6188

  ผู้ตรวจสอบบัญชี : นายวินิจ ศิลามงคล หรือ นายเทอดทอง เทพมังกร หรือ

หรือ นายณรงค์ หลักฐาน หรือ นางวิไล บูรณกิตติโสภณ

  บริษัท เคพีเอ็มจี ภูมิไชย สอบบัญชี จำกัด

  195 อาคารเอ็มไพร์ ชั้น 21-22 ถนนสาทรใต้

  แขวงยานนาวา เขตสาทร กรุงเทพฯ 10120

  โทร. (66) 2677-2000 โทรสาร (66) 2677-2222

หน่วยงานนักลงทุนสัมพันธ์และรายงานประจำปี

  : ฝ่ายบริหารการเงิน

  โทร. (66) 2213-1039 ต่อ 12983, 12982 และ 12985

  ทั้งนี้ผู้ถือหุ้นสามารถติดตามข้อมูลข่าวสารและข้อมูลทั่วปของบริษัทได้จาก เว็บไซต์ : http://
  www.tpipolene.com

  13.3 ข้อมูลอื่นที่เกี่ยวข้อง

13.3.1 ทีพีไอ โพลีน กับสังคม

  ทีพีไอโพลีนตระหนักถึงหน้าที่และความรับผิดชอบในการมีส่วนร่วมช่วยเหลือสังคม
  โดยถือเป็นนโยบายในการอุทิศประโยชน์ตลอดจนการสร้างสรรค์กิจกรรมต่างๆเพื่อเป็นสาธารณะประโยชน์สู่สังคม
  ซึ่งปัจจุบันกระแสอนุรักษ์ธรรมชาติและสิ่งแวดล้อมถือเป็นปัจจัยสำคัญยิ่งต่อภาคอุตสาหกรรมที่ต้องดำเนินการอย่างจริงจัง
  เพื่อก่อให้เกิดการสร้างสรรค์และส่งเสริมคุณภาพชีวิตและประโยชน์ต่อสังคมชุมชนซึ่งจะส่งผลให้อยู่ร่วมกันอย่างมีความสุข
  ซึ่งตลอดช่วงเวลา 10
  กว่าปีที่ผ่านมาทีพีไอโพลีนได้ตระหนักถึงความรับผิดชอบในการช่วยเหลือสังคมและได้ให้ความสำคัญกับการพัฒนาสังคมมาอย่างต่อเนื่อง
  ทั้งทางด้านชุมชน การศึกษา ศาสนา และสิ่งแวดล้อม โดยถือเป็นนโยบายสำคัญข้อหนึ่งของบริษัทฯ
  บริษัทฯ ได้ร่วมกับมูลนิธิสิ่งแวดล้อมเพื่อชีวิต
  เพื่อดำเนินการจัดกิจกรรมที่เน้นการพัฒนาแลสร้างสรรค์จิตสำนึกต่อเด็ก เยาวชน และบุคคลทั่วไป
  โดยในปี 2548 ได้จัดกิจกรรมที่เป็นประโยชน์ต่อสังคม ศาสนา การศึกษาและเยาวชน
  รวมทั้งวัฒนธรรมไทย ดังนี้

  • กิจกรรมเพื่อสังคม

  ดำเนินการสนับสนุนองค์กร สมาคม ประชาชนทั่วไปที่ประสบปัญหาความเดือดร้อนต่างๆ อาทิเช่น

  สนับสนุนผ้าห่ม เสื้อผ้าและเครื่องนุ่งห่มกันหนาวให้กับราษฎร ในพื้นที่อำเภออมก๋อย
  จังหวัดเชียงใหม่ ซึ่งเป็นอำเภอที่อยู่ในท้องที่ห่างไกลและทุรกันดาร ราษฎรส่วนใหญ่มีฐานะยากจน
  และมีความต้องการเครื่องกันหนาวเป็นจำนวนมากโดยได้ส่งมอบสิ่งของช่วยเหลือให้กับนายอำเภออมก๋อย
  จังหวัดเชียงใหม่ เป็นตัวแทนรับมอบ ในวันที่ 13 มกราคม 2548

  สนับสนุนการบริจาคหนังสือทุกประเภทเข้าห้องสมุดแห่งที่ 2 เกาะลันตา จังหวัดกระบี่
  ในเดือนเมษายน 2548 โดยหลวงปู่พุทธอิสระ วัดอ้อน้อย จังหวัดนครปฐม ร่วมกับบริษัท ทีพีไอ
  โพลีน จำกัด (มหาชน) และมูลนิธิสิ่งแวดล้อมเพื่อชีวิต เป็นผู้จัดทำขึ้นโดยคุณประชัย เลี่ยวไพรัตน์
  ในฐานะกรรมการและเลขาธิการมูลนิธิฯ ได้สนับสนุนเงินเป็นจำนวน 30,000 บาท
  เพื่อนำไปซื้อหนังสือเข้าห้องสมุด นอกจากนี้พนักงานในอาคารทีพีไอทาวเวอร์ โรงงานปูนซีเมนต์
  สระบุรีและโรงงานพลาสติก ระยอง ยังได้ร่วมกันบริจาคหนังสือเพื่อทำบุญในครั้งนี้ด้วย

  สนับสนุนโครงการศีลธรรม จริยธรรม และวัฒนธรรมท้องถิ่นประจำปี 2548 ณ วัดดุสิดาราม
  กรุงเทพฯ เป็นจำนวนเงิน 30,000 บาท
  โดยมีวัตถุประสงค์เพื่ออนุรักษ์ศิลปวัฒนธรรมภูมิปัญญาดั้งเดิมของท้องถิ่นให้คงอยู่คู่สภาพสังคมในปัจจุบัน
  และร่วมกันอนุรักษ์วัฒนธรรมที่ดีงามให้คงอยู่ต่อไป

  สนับสนุนโครงการบรรพชาสามเณรภาคฤดูร้อน ประจำปี 2548 ณ วัดสิเกา จังหวัดตรัง
  เป็นจำนวนเงิน 30,000 บาท โดยมีวัตถุประสงค์เพื่ออบรมให้เยาวชนมีความรู้ ประพฤติดี
  ตามหลักธรรมของพระพุทธศาสนา ให้มีความรู้ความภาคภูมิใจในศิลปวัฒนธรรมอันดีของชาติ
  และส่งเสริมให้เยาวชนได้ใช้เวลาว่างให้เกิดประโยชน์ในระหว่างปิดภาคเรียน

สนับสนุนงบประมาณจำนวน 250,000 บาท ในการช่วยเหลือราษฎรในอำเภอตะกรบ
จังหวัดสุราษฎร์ธานี
ที่ได้รับความเสียหายจากเหตุพายุฝนพัดกระหน่ำและฝนตกหนักติดต่อกันเป็นเวลาหลายวันตั้งแต่วันที่
23 – 26 พฤศจิกายน 2548
ทำให้เกิดน้ำป่าไหลท่วมบ้านเรือนและเรือกสวนไร่นาของราษฎรโดยนำเงินสนับสนุนไปจัดซื้อข้าวสารอาหารแห้งให้แก่ราษฎรที่ประสบอุทกภัยจำนวนประมาณ
800 หลังคาเรือน

  • กิจการด้านพุทธศาสนา

  ด้วยความเชื่อมั่นว่าสังคมไทยจะพัฒนาไปอย่างยั่งยืน
  เมื่อคนในสังคมตั้งมั่นในคุณธรรมความดียึดถือหลักคำสอนทางศาสนา
  จึงได้มีการจัดกิจกรรมทางพุทธศาสนาเพื่อส่งเสริมในเรื่องดังกล่าวดังนี้

  โครงการบรรพชาสามเณรฤดูร้อน (วันที่ 3 เมษายน – 1 พฤษภาคม 2548) ณ วัดอ้อน้อย
  จ.นครปฐม
  ซึ่งมีวัตถุประสงค์เพื่อให้เยาวชนสามารถนำธรรมะที่ได้รับการอบรมสั่งสอนไปปรับใช้กับตนเอง
  ให้เป็นคนที่ใจเย็นและมีสติในการดำรงชีวิตมากยิ่งขึ้น
  และรู้ซึ้งถึงความกตัญญูต่อพ่อแม่และบุคคลอันเป็นที่รักของตน โดยทางมูลนิธิฯ
  ได้สนับสนุนเป็นจำนวน 200,000 บาท

  โครงการอุปสมบทเพื่อร่วมถวายความกตัญญูสูงสุดแด่พระบาทสมเด็จพระเจ้าอยู่หัว
  เนื่องในวโรกาสทรงครองราชย์ครบ 60 ปี และในวันพ่อแห่งชาติประจำปี 2548
  โดยมูลนิธิสิ่งแวดล้อมเพื่อชีวิตร่วมบริจาคเงินจำนวน 200,000 บาท โดยจัดขึ้นระหว่างวันที่ 2 –
  26 ธันวาคม 2548 ณ วัดอ้อน้อย(ธรรมอิสระ) จังหวัดนครปฐม
  นอกจากนี้ยังมีการปฏิบัติธุดงควัตร ณ ธุดงคสถานลำอีซู จังหวัดกาญจนบุรี
  มีผู้เข้าร่วมโครงการอุปสมบทในครั้งนี้รวมทั้งสิ้น 132 รูป และสามเณรจำนวน 3 รูป

• กิจกรรมด้านการศึกษาและเยาวชน

  กิจกรรมด้านการศึกษาและเยาวชนถือเป็นโครงการที่ทางมูลนิธิฯได้ดำเนินการมาอย่างต่อเนื่องและเป็นผลงานที่มูลนิธิฯภาคภูมิใจ
  เพราะสิ่งที่คาดหวังที่จะทำให้ประเทศชาติมั่นคงตลอดไป
  คือการสร้างสรรค์ให้อนุชนรุ่นหลังมีสามัญสำนึกที่ดี
  เป็นบุคลากรที่มีคุณภาพและเป็นกลไกสำคัญในการพัฒนาธุรกิจอุตสาหกรรมภายใต้กรอบการอนุรักษ์ควบคู่กันไป
  โดยมูลนิธิฯมีการจัดกิจกรรมที่เกี่ยวข้องกับเยาวชน ดังนี้คือ

  การมอบทุนอาหารกลางวัน(เทอมที่ 2) เดือนพฤษภาคม - เดือนกันยายน 2548
  ให้กับโรงเรียนบ้านท่ามะนาวและโรงเรียนบ้านหนองหอย เป็นจำนวนเงิน 30,000 บาท
  (เป็นโครงการต่อเนื่องจากการแข่งขันแรลลี่รักษ์โลกประจำปี 2547 โดยนายรณรงค์ จันทร์เพ็ญ
  ผู้อำนวยการโรงเรียนบ้านท่ามะนาว และนายอุทัย สวัสดิ์พาณิชย์
  ผู้อำนวยการสถานศึกษาโรงเรียนบ้านหนองหอยเป็นตัวแทนรับมอบทุนอาหารกลางวัน

  โครงการทีพีไอโพลีนส่งเสริมคุณค่าเยาวชนไทยรณรงค์ต้านภัยยาเสพติดประจำปี 2548
  วิทยากรรับเชิญโดยอาจารย์วาทินี รักจำปีแก้ว จัดขึ้นเมื่อวันที่ 20 มิถุนายน 2548 ณ
  โรงเรียนวัดน้อยนพคุณ โดยนำนักเรียนชั้นมัธยมศึกษาปีที่ 1 จำนวน 260 คนเข้าร่วมโครงการ
  โดยมีวัตถุประสงค์เพื่อให้เยาวชนมีความรู้ความเข้าใจเกี่ยวกับยาเสพติดเพิ่มมากขึ้น
  และยังสามารถนำความรู้เกี่ยวกับการนั่งสมาธิที่ได้รับการอบรมไปปรับใช้ในชีวิตประจำวัน
  รวมทั้งการเผยแพร่ต่อให้เพื่อนหรือบุคคลใกล้ชิดห่างไกลจากยาเสพติดได้มากขึ้น

  โครงการพิพิธภัณฑ์เด็กกรุงเทพมหานคร จัดขึ้นเมื่อวันที่ 19 กรกฎาคม 2548
  นำเด็กนักเรียนชั้นประถมศึกษาปีที่ 5 – 6 จากโรงเรียนวัดดวงแข จำนวน 82
  คนเข้าร่วมโครงการ
  โดยมีวัตถุประสงค์เพื่อเปิดโอกาสให้เยาวชนได้เรียนรู้และทัศนศึกษาในสิ่งล้ำสมัยที่เป็นสื่อการเรียนการสอน
  อีกทั้งเด็กๆสามารถลงมือปฏิบัติด้วยตนเองจนเกิดทักษะในการเรียนรู้จากของจริง
  สามารถนำกระบวนการทางวิทยาศาสตร์ไปปรับใช้ในชีวิตประจำวันได้ โดยสิ่งประดิษฐ์ที่เด็ก ๆ
  ได้มีการประดิษฐ์ในครั้งนี้คือ การทำสมุดปกจากเศษกระดาษเหลือใช้ โดยนำเศษกระดาษต่าง ๆ
  มาตกแต่งบนปกของหนังสือและเย็บเล่มให้สวยงาม โดยเด็กๆ ก็จะได้รับสมุดบันทึกเล่มเล็กคนละ
  1 เล่ม ที่มาจากฝีมือการประดิษฐ์ของตนเอง

  บริหารโครงการแรลลี่รักษ์โลกปี 2548 (กรุงเทพฯ – ชะอำ) จัดขึ้นในวันที่ 8 – 9 ตุลาคม
  2548 มีวัตถุประสงค์เพื่อผู้เข้าร่วมโครงการได้รับความรู้ความสนุกสนานเพลิดเพลิน
  และยังทำประโยชน์ให้เกิดแก่สังคมเพื่อเยาวชนที่ขาดแคลนและด้อยโอกาส
  โดยผู้เข้าร่วมแข่งขันได้มีการ รวบรวมอุปกรณ์การเรียน การศึกษา ข้าวสารอาหารแห้ง
  เพื่อนำไปมอบให้กับเด็กนักเรียนโรงเรียนบ้านพุหวาย จังหวัดเพชรบุรี สำหรับในส่วนของมูลนิธิฯ
  ได้มอบทุนการศึกษาจำนวน 20 ทุนๆ ละ 1,500 บาท ทุนอาหารกลางวัน จำนวน 20,000 บาท
  รวมเป็นเงินทั้งสิ้น 50,000 บาท นอกจากนี้คุณอรพิน เลี่ยวไพรัตน์
  ในฐานะกรรมการและเหรัญญิกมูลนิธิฯ ได้มอบของเล่นให้กับเด็กนักเรียนทุกคน

  กิจกรรมต่างๆ ที่มูลนิธิสิ่งแวดล้อมเพื่อชีวิตโดยบริษัท ทีพีไอ โพลีน จำกัด (มหาชน)
  ได้มอบให้กับสังคมไทยตลอดช่วงระยะเวลากว่า 10 ปีที่ผ่านมา
  ถือเป็นกิจกรรมที่มูลนิธิฯมีความตั้งใจและมุ่งมั่นที่จะดำเนินการเพื่อก่อให้เกิดประโยชน์ต่อเด็ก
  เยาวชน และประชาชนโดยทั่วไป
  โดยถือเป็นจิตสำนึกของบริษัทในฐานะที่เป็นผู้ดำเนินอุตสาหกรรม
  ซึ่งถือเป็นส่วนหนึ่งของสังคมและชุมชนรวมทั้งเป็นองค์กรหนึ่งในประเทศไทยในการช่วยเหลือสังคม
  โดยได้ให้ความสำคัญกับการพัฒนาสังคมให้เจริญควบคู่ไปกับการพัฒนาอุตสาหกรรม
  และสิ่งที่ทีพีไอโพลีนยึดมั่นมาโดยตลอดคือ “มุ่งมั่นสร้างสรรค์สังคมไทย
  ยึดหลักพัฒนาสังคมให้เจริญควบคู่ไปกับการพัฒนาอุตสาหกรรม”

การสนับสนุนงบประมาณให้กับองค์กรและสมาคมต่างๆโดยบริษัท ทีพีไอ โพลีน จำกัด (มหาชน)

  • จัดงานทอดกฐินประจำปี 2548 โดยได้รวบรวมทุนทรัพย์เพื่อซ่อมแซมถาวรวัตถุของวัด
  เพื่อใช้ประกอบพิธีทางศาสนาให้กับชาวบ้านหินลับและชุมชนใกล้เคียงโดยบริจาคเป็นเงินทั้งสิ้น
  271,415.50 บาท ณ วัดหินลับ อ. มวกเหล็ก จ. สระบุรี

  • บริษัท ทีพีไอ โพลีน จำกัด (มหาชน) ร่วมกับมูลนิธิธรรมอิสระ วัดอ้อน้อย ทอดกฐินสามัคคี ณ
  ธุดงสถานลำอีซู จังหวัดกาญจนบุรี โดยบริษัทร่วมทอดกฐินสามัคคีเป็นจำนวนเงิน 200,000 บาท
  เพื่อสร้างกุศลบารมีทานทำนุบำรุงพุทธสถาน ถาวรวัตถุ
  รวมทั้งสนับสนุนการเผยแพร่ธรรมและการปฏิบัติธรรมของพระภิกษุ
  เพื่อให้ได้รับอานิสงฆ์แห่งองค์กฐินตามพุทธบัญญัติ

  • บริษัท ทีพีไอ โพลีน จำกัด (มหาชน) ร่วมกับมูลนิธิธรรมอิสระ ทอดกฐินสามัคคี ณ วัดอ้อน้อย
  จังหวัดนครปฐม ในการนี้คุณประชัย เลี่ยวไพรัตน์ ประธานเจ้าหน้าที่บริหาร
  ร่วมทอดกฐินเป็นจำนวนเงิน 100,000 บาท

  • สนับสนุนเงินจำนวน 1,500,000
  บาทให้กับครัวซีเกมส์ของคณะกรรมการโอลิมปิคแห่งประเทศไทยในพระบรมราชูปถัมภ์ในการแข่งขันกีฬาซีเกมส์ครั้งที่
  22 ณ ประเทศเวียดนาม โดยสนับสนุนในเรื่องอาหารให้แก่ นักกีฬา เจ้าหน้าที่ และสื่อมวลชน
  เพื่อเป็นการบำรุงขวัญและกำลังใจให้นักกีฬาของประเทศไทย

  • สนับสนุนรถเข็นสามล้อคนพิการ จำนวน 2 คัน เป็นเงิน 60,000 บาทให้กับมูลนิธิคนพิการไทย
  ในโครงการล้อเลื่อนเพื่อคนพิการ
  เพื่อจัดหาเก้าอี้รถเข็นและรถสามล้อโยกคนพิการที่ยากไร้และด้อยโอกาสทั่วทุกภาคของประเทศ

  • สนับสนุนงบประมาณเป็นจำนวน 3,000,000 บาท ให้กับโครงการโอลิมปิคเกมส์ พ.ศ. 2551
  ของสมาคมยกน้ำหนักสมัครเล่นแห่งประเทศไทย
  ซึ่งยังขาดแคลนทุนทรัพย์ในการดำเนินการฝึกอบรม การเก็บตัวฝึกซ้อมของนักกีฬาทั้งในระดับยุวชน
  เยาวชน และนักกีฬายกน้ำหนักทีมชาติไทย

  • บริษัท ทีพีไอ โพลีน จำกัด (มหาชน) ร่วมกับองค์กรภาครัฐและเอกชน
  ตลอดจนประชาชนในจังหวัดสงขลา สนับสนุนเงินจำนวน 100,000 บาท
  ในการแข่งขันกีฬาเรือพาย สืบสานวัฒนธรรม สายสัมพันธ์ 2 ฝั่งทะเลสงขลา ต้านภัยยาเสพติด
  (ครั้งที่ 2 )

  • สนับสนุนเงินจำนวน 200,000 บาท ในงานสานสายใยศิษย์เก่าอัสชัญศึกษา
  เพื่อหารายได้สนับสนุนและพัฒนาการศึกษาให้แก่โรงเรียน และเพื่อเป็นสวัสดิการแก่คุณครูอาวุโส
  รวมทั้งกิจกรรมสาธารณกุศลต่างๆ
  และร่วมจัดพิมพ์หนังสือที่ระลึกในงานและเป็นวารสารประจำปีของสมาคมจำนวน 2,000 เล่ม
  เพื่อมอบให้แก่ศิษย์เก่าและผู้ร่วมงานทุกท่าน

  • สนับสนุนโครงการบรรพชาสามเณรภาคฤดูร้อน ประจำปี 2548 ณ วัดสิเกา จังหวัดตรัง
  เป็นจำนวนเงิน 25,000 บาท โดยมีวัตถุประสงค์ของโครงการเพื่ออบรมให้เยาวชนมีความรู้ดี
  ประพฤติดีตามหลักธรรมของพระพุทธศาสนา
  เพื่ออบรมให้มีความรู้ความภาคภูมิใจในศิลปวัฒนธรรมอันดีของชาติ
  และเพื่อส่งเสริมให้เยาวชนได้ใช้เวลาว่างให้เกิดประโยชน์ในระหว่างปิดภาคเรียน

  • สนับสนุนเครื่องมือและอุปกรณ์ให้กับวิทยุชุมชนคนเหนือเขื่อนจังหวัดเชียงใหม่ เป็นจำนวนเงิน
  74,000 บาท
  โดยมีวัตถุประสงค์ของโครงการเพื่อเผยแพร่วัฒนธรรมประเพณีของชุมชนที่กำลังจะสูญหายไปให้คงอยู่และสืบทอดถึงเยาวชนรุ่นหลังโดยเฉพาะบทเพลง
  ภาษา และบทกวี

  • สนับสนุนเงินจำนวน 800,000 บาท ในการถ่ายทอดสดกีฬาซีเกมส์ครั้งที่ 23 ประเทศฟิลิปปินส์
  ระหว่างวันที่ 27 พฤศจิกายน 2548 – 5 ธันวาคม 2548
  เพื่อให้พี่น้องชาวไทยได้ร่วมเชียร์และให้กำลังใจเพื่อความหวังครองตำแหน่งเจ้าเหรียญทอง

  • สนับสนุนการแข่งขันมวยสากลสมัครเล่นเยาวชนชิงชนะเลิศแห่งประเทศไทย ครั้งที่ 1 ประจำปี
  2548 ณ ห้างสรรพสินค้าเดอะมอลล์ งามวงศ์วาน ระหว่างวันที่ 20-25 กันยายน 2548
  จำนวนเงิน 100,000 บาท

  • สนับสนุนการแข่งขันแรลลี่สื่อมวลชนและมวลมิตรสานใจของสมาคมผู้สื่อข่าวเศรษฐกิจ
  สร้างห้องสมุดโรงเรียน ระหว่างวันที่ 26-27 พฤศจิกายน 2548 จำนวนเงิน 100,000 บาท

  •
  สนับสนุนทีมเข้าร่วมการแข่งขันกอล์ฟการกุศลเพื่อหารายได้สมทบทุนในการจัดตั้งมูลนิธิสมาคมมวยสากลสมัครเล่นแห่งประเทศไทย
  สำหรับช่วยเหลือและเป็นทุนในการเก็บตัวฝึกซ้อมเข้าร่วมการแข่งขันซีเกมส์ ครั้งที่ 23
  ประเทศฟิลิปปินส์ จำนวนเงิน 50,000 บาท

  •
  สนับสนุนค่าใช้จ่ายในการจัดงานเทศกาลอาหารและผลไม้สุโขทัยของสำนักงานเทศบาลเมืองสุโขทัยธานี
  ระหว่างวันที่ 30 มีนาคม – 3 เมษายน 2548 จำนวนเงิน 20,000 บาท

  • สนับสนุนการมอบทุนส่งเสริมการศึกษาบุตร – ธิดา ของชมรมสื่อมวลชนต่อต้านทุจริตแห่งชาติ
  (ส.ท.ช.) จำนวนเงิน 50,000 บาท

  •
  สนับสนุนการแข่งขันกอล์ฟของศูนย์การอุตสาหกรรมป้องกันประเทศและพลังงานทหารเพื่อจัดหารายได้เป็นสวัสดิการให้กับข้าราชการและลูกจ้าง
  เป็นจำนวนเงิน 100,000 บาท

  • สนับสนุนกอล์ฟการกุศลของกองทุนมิตรเมฆา
  เพื่อสนับสนุนกิจกรรมของสังคมสถานีตำรวจนครบาลทุ่งมหาเมฆ
  และตระหนักถึงความสำคัญของโครงการป้องกันและปราบปรามภัยยาเสพติดในชุมชน จำนวนเงิน
  30,000 บาท

  •
  สนับสนุนการแข่งขันโบว์ลิ่งการกุศลของสำนักงานรองปลัดกระทรวงกลาโหมเพื่อช่วยเหลือทุนการศึกษาบุตรข้าราชการและนักเรียนที่เรียนดีแต่ขาดแคลนทุนทรัพย์
  เมื่อวันที่ 8 พฤษภาคม 2548 เป็นจำนวนเงิน 300,000 บาท และวันที่ 18 ธันวาคม 2548
  เป็นจำนวนเงิน 400,000 บาท

  • สนับสนุนการจัดงานประกวดภาพถ่ายยอดเยี่ยมและภาพข่าวโทรทัศน์ยอดเยี่ยมปี 47
  สมาคมช่างภาพสื่อมวลชนแห่งประเทศไทยและมูลนิธิช่างภาพสื่อมวลชน เมื่อวันที่ 19 พฤษภาคม
  2548 ณ โรงแรมโซฟิเทล เซ็นทรัลพลาซ่า จำนวนเงิน 300,000 บาท

  • สนับสนุนการจัดพิมพ์สติกเกอร์ “รวมใจช่วยสายใจไทยถวายสมเด็จพระเทพของเรา” จำนวน
  3,000 แผ่น เป็นจำนวนเงิน 60,000 บาท

13.3.2 ทีพีไอ โพลีน ร่วมอนุรักษ์ศิลปวัฒนธรรมไทย 

บริษัท ทีพีไอ โพลีน จำกัด (มหาชน) ได้จัดการประกวดศิลปะปูนปั้นแห่งประเทศไทย
เพื่ออนุรักษ์และส่งเสริมศิลปวัฒนธรรมไทย โดยร่วมกับมหาวิทยาลัยเทคโนโลยีราชมงคลรัตนโกสินทร์
วิทยาเขตเพาะช่าง กระทรวงวัฒนธรรม และสมาคมประติมากรไทย
จัดการประกวดศิลปะปูนปั้นแห่งประเทศไทย ครั้งที่ 5 ขึ้นในวันที่ 11-15 พฤษภาคม 2548
ประเภทแข่งขันมี 3 ประเภท คือ 1. ประเภทการปั้นปูนสด 2. ประเภทการปั้นปูนสำเร็จรูปทีพีไอ
3. ประเภทผลงานสำเร็จรูป ซึ่งได้รับการตอบรับจากศิลปิน ช่าง
และนักศึกษาทั่วประเทศเข้าร่วมการแข่งขันในครั้งนี้

สำหรับนิทรรศการศิลปะปูนปั้นแห่งประเทศไทยครั้งที่ 5 ได้รับเกียรติจากพลเอกพิจิตร กุลละวณิชย์
องคมนตรี เป็นประธานเปิดงานนิทรรศการศิลปะปูนปั้นแห่งประเทศไทย ครั้งที่ 5 เมื่อวันที่ 8
ธันวาคม 2548 ณ พิพิธภัณฑ์สถานแห่งชาติ หอศิลป ถนนเจ้าฟ้า กรุงเทพมหานคร
โดยได้รับการตอบรับจากคณะผู้บริหารบริษัท ทีพีไอ โพลีน จำกัด (มหาชน) และศิลปิน ช่าง
นักศึกษา นักวิชาการ และประชาชนทั่วไปเป็นอย่างดี
อีกทั้งผู้ร่วมงานดังกล่าวได้แสดงความคิดเห็นต้องการให้บริษัทฯจัดกิจกรรมดังกล่าวอย่างต่อเนื่อง
เพื่ออนุรักษ์และสืบสานศิลปะวัฒนธรรมสืบไป

  13.3.3 ทีพีไอ โพลีนกับความปลอดภัยและสิ่งแวดล้อม

  บริษัทฯตระหนักดีว่าความสำเร็จขององค์กรเริ่มจากความเชื่อมั่น ความไว้วางใจ
  และแรงสนับสนุนจากสังคม
  จึงจะสามารถผลักดันให้ธุรกิจของบริษัทฯเจริญก้าวหน้าเติบโตได้อย่างมั่นคงและยั่งยืน

  บริษัทฯได้มีส่วนร่วมในการรักษาสิ่งแวดล้อมและลดปัญหาอันเกิดจากกากอุตสาหกรรมของโรงงานอุตสาหกรรมต่างๆในประเทศ
  โดยได้ดำเนินธุรกิจรับกำจัดกากอุตสาหกรรมจากโรงงานต่างๆภายในประเทศไทย
  ภายใต้ใบอนุญาตประกอบกิจการโรงงานปรับคุณภาพของเสียรวม
  ซึ่งนอกจากจะช่วยทำลายกากอุตสาหกรรมแล้วยังช่วยลดการใช้พลังงานซึ่งมีผลให้การใช้ทรัพยากรธรรมชาติลดลง
  การกำจัดการอุตสาหกรรมในเตาเผาปูนซีเมนต์ของบริษัทฯได้ดำเนินการอย่างเข้มงวด
  เพื่อมิให้เกิดผลกระทบต่อสิ่งแวดล้อมและคุณภาพผลิตภัณฑ์
  ซึ่งผลการตรวจวัดคุณภาพสิ่งแวดล้อมและคุณภาพผลิตภัณฑ์ที่ผ่านมาสามารถผ่านเกณฑ์มาตรฐานทุกครั้ง

  บริษัทฯได้นำเอาระบบการจัดการสิ่งแวดล้อม ISO 14001
  มาใช้ในการรักษาสิ่งแวดล้อมให้เป็นไปตามมาตรฐานสากลและมีการพัฒนาปรับปรุงอย่างต่อเนื่องในธุรกิจปูนซีเมนต์
  เม็ดพลาสติก และคอนกรีตผสมเสร็จของบริษัทฯ โดยได้กำหนดเป็นนโยบายอย่างชัดเจน
  พร้อมจัดทำแผนการติดตามตรวจสอบคุณภาพสิ่งแวดล้อมประจำปี ครอบคลุมทั้งด้านคุณภาพอากาศ
  คุณภาพน้ำ คุณภาพสิ่งแวดล้อมโดยรวม รวมทั้งการบริหารจัดการกากของเสียและวัสดุเหลือใช้
  โดยเพิ่มประสิทธิภาพการบริหารจัดการให้สอดคล้องกับเงื่อนไขและข้อกำหนดด้านสิ่งแวดล้อมของหน่วยงานภาครัฐและลดผลกระทบต่อสิ่งแวดล้อมในทุกๆด้านที่อาจมีผลต่อชุมชนและสภาพแวดล้อมโดยรวมอย่างต่อเนื่อง
  จากผลการติดตามพบว่าคุณภาพสิ่งแวดล้อมโดยรวมอยู่ในระดับที่สอดคล้องกับค่ามาตรฐาน

  นอกจากนี้บริษัทฯยังได้สนับสนุนให้มีการจัดทำโครงการพัฒนาคุณภาพสิ่งแวดล้อมเป็นระยะ
  เช่นโรงงานเม็ดพลาสติกมีโครงการทำความสะอาดระบบบำบัดเบื้องต้นซึ่งได้ดำเนินการแล้วเสร็จในปี
  2548 ทำให้คุณภาพน้ำทิ้งก่อนส่งเข้าสู่ระบบบำบัดส่วนกลางมีค่าความสกปรกต่ำลง
  เป็นการลดภาระการบำบัดน้ำทิ้งส่วนกลาง
  และได้จัดทำโครงการเดินท่อน้ำทิ้งจากกระบวนการผลิตไปยังระบบบำบัดน้ำทิ้งส่วนกลาง
  ซึ่งช่วยลดการปนเปื้อนของน้ำทิ้งต่อระบบระบายน้ำฝนได้อีกทางหนึ่ง

  ด้วยตระหนักและห่วงใยต่อชุมชนโดยรอบโรงงานเม็ดพลาสติก
  บริษัทฯยังได้มีการจัดทำแบบสำรวจทัศนคติของชุมชนเมื่อเดือนธันวาคม 2548
  เพื่อทราบถึงทัศนคติของชุมชนต่อโรงงานพร้อมนำข้อมูลที่ได้มาประเมินผลหาแนวทางปรับปรุง
  แก้ไข และป้องกัน เพื่อให้ภาคอุตสหากรรมและชุมชนดำรงอยู่ร่วมกันได้อย่างยั่งยืน

  นอกจากนี้บริษัทฯยังให้ความใส่ใจต่อความปลอดภัยของพนักงานในฐานะผู้ปฏิบัติงาน
  โดยได้นำเอาระบบการจัดการอาชีวอนามัยและความปลอดภัย(TIS.18001)มาใช้
  เพื่อมุ่งเน้นการลดความเสี่ยงอันตรายและอุบัติเหตุจากการปฏิบัติงานของพนักงานและผู้เกี่ยวข้อง
  ทั้งนี้บริษัทฯยังได้มีการกำหนดหลักสูตรการฝึกอบรมภาคบังคับต่างๆในด้านความปลอดภัย สุขอนามัย
  และสิ่งแวดล้อม
  เพื่อให้มั่นใจว่าพนักงานได้รับการฝึกอบรมอย่างพอเพียงและเหมาะสมตามลักษณะงาน

  ด้วยความใส่ใจและดำเนินการด้วยความมุ่งมั่นและจริงจังมาโดยตลอด
  ส่งผลให้โรงงานผลิตปูนซีเมนต์ โรงงานเม็ดพลาสติก
  และหน่วยผลิตคอนกรีตผสมเสร็จได้รับการรับรองมาตรฐานอุตสาหกรรมครบทั้ง 3
  ระบบได้แก่มาตรฐานระบบบริหารงานด้านคุณภาพ (ISO 9001:2000)
  มาตรฐานระบบการจัดการด้านสิ่งแวดล้อม (ISO 14001:2004)
  และมาตรฐานระบบการจัดการอาชีวอนามัยและความปลอดภัย (TIS 18001)